મમતા બેનરજી કોલકાતાથી મુંબઈની મુલાકાતે આવ્યાં હતાં. મુંબઈના ઉદ્યોગપતિઓને મળ્યાં અને પશ્ચિમ બંગાળમાં ફરી ઉદ્યોગો ધમધમે તે માટે પ્રયાસો કર્યાં. કોલકાતા પડી ભાંગ્યું અને તેમાંથી મુંબઈ બેઠું થયું. તેની પાછળ ઐતિહાસિક કારણો રહેલાં છે. અંગ્રેજોએ કોલકાતાથી રાજધાની ખસેડીને દિલ્હી કરી ત્યારે પહેલો ફટકો પડ્યો હતો. બીજો ફટકો આઝાદી પછી ડાબેરી યુનિયનોને કારણે પડ્યો. ભદ્રલોક તરીકે ઓળખાતો બંગાળનો બુદ્ધિજીવી વર્ગ સામ્યવાદ તરફ આકર્ષાયો હતો. દુનિયાના ઇતિહાસમાં પહેલીવાર કેરળમાં સામ્યવાદીઓની ચૂંટાયેલી સરકાર સત્તામાં આવી. કેરળ પછી પશ્ચિમ બંગમાં(ત્યારે પશ્ચિમ બંગાળમાં) પણ ડાબેરી સરકાર આવી અને 33 વર્ષ તેનું શાસન રહ્યું.